AFGØRELSE Nr. 1/96 TRUFFET AF ASSOCIERINGSRÅDET associeringen mellem De Europæiske Fællesskaber og deres medlemsstater på den ene side og Rumænien på den anden side den 22. juli 1996 om eksport af jernaffald fra Rumænien til Fællesskabet (96/549/Euratom, EKSF, EF)

ASSOCIERINGSRÅDET HAR -

ud fra følgende betragtninger:

Den kontaktgruppe, der omhandles i artikel 11 i protokol 2 til Europaaftalen om oprettelse af en associering mellem De Europæiske Fællesskaber og deres medlemsstater på den ene side og Rumænien på den anden side (1), som trådte i kraft den 1. februar 1995, i det følgende benævnt »aftalen«, mødtes den 4. og 5. marts 1996 for at drøfte en gradvis afskaffelse af Rumæniens eksportrestriktioner for jernaffald på grundlag af bestemmelserne i artikel 14 og bilag IX til aftalen;

på mødet den 4. og 5. marts 1996 erindrede kontaktgruppen om, at alle eksportrestriktioner for jernaffald, jf. bilag IX i aftalen, skal være afskaffet ved udgangen af det femte år efter aftalens ikrafttrædelse, og noterede sig Rumæniens beslutning om at foretage en gradvis liberalisering af eksportrestriktionerne i 1996 og 1997;

Associeringsrådet er enigt i, at kontaktgruppens anbefalinger bør bekræftes ved en afgørelse truffet af Associeringsrådet -

TRUFFET FØLGENDE AFGØRELSE:

Artikel 1

1. Kvantitative restriktioner for udførsel af jernaffald på listen i bilag IX samt andre foranstaltninger med tilsvarende virkning skal være afskaffet senest ved udgangen af det femte år efter aftalens ikrafttrædelse, dvs. inden den 31. december 1997, jf. aftalens artikel 14.

2. Rumænien gennemfører en gradvis liberalisering af eksportrestriktionerne for jernaffald på listen i bilag IX. Rumænien tillader således, at nævnte varer udføres til Fællesskabet inden for følgende kvantitative lofter: 100 000 tons i 1996 og 250 000 tons i 1997. Rumænien vedtager de hertil fornødne nationale foranstaltninger, således at kontingentet for 1996 kan iværksættes så hurtigt som muligt. Det skal åbnes med virkning fra den 1. august 1996.

3. De rumænske myndigheder underretter Kommissionen om, hvilke interne foranstaltninger der træffes for at gennemføre denne gradvise liberalisering, og tilsender hver sjette måned Kommissionen oplysninger om udstedte eksportcertifikater og om udførslen, med en første midlertidig rapport tre måneder efter iværksættelsen af kontingentet for 1996. Kontaktgruppen fører med mellemrum tilsyn med den gradvise liberalisering af eksportrestriktionerne og fremsætter om nødvendigt anbefalinger over for Associeringsudvalget eller Associeringsrådet.

4. Associeringsrådet noterer sig, at der med støtte fra Kommissionen er iværksat en undersøgelse af situationen med hensyn til jernaffald i Rumænien.

Artikel 2

Meddelelser, der skal indsendes til Kommissionen som led i denne foranstaltning, fremsendes til Kommissionen for De Europæiske Fællesskaber (generaldirektorat I/D/2 og III/C/2).

Artikel 3

Denne afgørelse er bindende for både Fællesskabet og Rumænien, som træffer de fornødne foranstaltninger til gennemførelsen heraf.

Denne afgørelse træder i kraft på undertegnelsesdatoen.

Udfærdiget i Bruxelles, den 22. juli 1996.

På Associeringsrådets vegne

T. MELESCANU

Formand

(1) EFT nr. L 357 af 31. 12. 1994, s. 2.